Qirolning o‘limi sabab Tailand termasi mundial yo‘lidagi Avstraliyaga qarshi o‘yinni o‘z maydonida o‘tkaza olmaydi

Tailand Futbol Federatsiyasi JCh—2018 3-saralash bosqichidan joy olgan Avstraliyaga qarshi bellashuv joyini ko‘chirishni so‘rab, FIFA, OFK hamda Avstraliya futboli rahbariyatiga maktub yozdi. Bunga sabab esa Tailand Qiroli Pxumiponning o‘limidir, deb ma’lumot berdi “Sports.ru”.

“Umid qilamizki, Avstraliya terma jamoasi bizga qarshi ilk uchrashuvni o‘z maydonida qabul qilishga rozi bo‘ladi. Agar kelishuv amalga oshmasa, biz neytral maydon izlashimizga to‘g‘ri keladi. Bunda gap o‘yin sanasini emas, aynan joyini o‘zgartirish haqida bormoqda”, — deb vaziyatga tushuntirish berilgan.
Mamlakatni 70 yilga yaqin vaqt davomida boshqargan Pxumipon o‘zining 88 yoshida olamdan o‘tgandi. Shu boisdan ham Tailand hukumati yil oxiriga qadar barcha ko‘ngilochar va sport tadbirlarini bekor qildi. Tailandning Avstraliyaga qarshi o‘yini 15-noyabr kuni Bankokda bo‘lib o‘tishi kerak edi.